S-97/2007

Mál þetta, sem dómtekið var fimmtudaginn 6. september sl., er höfðað með ákæru lögreglustjórans á Eskifirði, útgefinni 11. júní 2007 á hendur S-kk-þgf E. A-kk-þgf, kt. 000000-0000, til heimilis að Stekkjarbrekku 16, Reyðarfirði “fyrir umferðarlagabrot á Reyðarfirði, með því að aka mánudaginn 7. maí 2007, bifreiðinni LO-447, austur Búðareyri á móts við Fjarðahótel, án þess að nota öryggisbelti bifreiðarinnar.

Telst þetta varða við 1. mgr. 71. gr., sbr. 1. mgr. 100. gr. umferðarlaga nr. 50/1987, sbr. breytingarlög.

Þess er krafist að ákærði verði dæmdur til refsingar.”

Af hálfu ákærða er krafist sýknu.

II.

Málavextir

Í frumskýrslu lögreglu kemur fram að lögreglumennirnir Ó-kk-nf J-kk-nf J-kk-nf og N-kk-nf A-kk-nf H-kk-nf hafi verið við umferðareftirlit á Reyðarfirði hinn 7. maí sl. Klukkan 11.14 hafi þeir veitt því eftirtekt að ökumaður LO-447, ákærði í máli þessu, ók austur Búðareyri á móts við Fjarðahótel án þess að hafa öryggisbelti spennt. Ákærða hafi verið gefið merki um að stöðva bifreiðina og honum boðið yfir í lögreglubifreiðina þar sem vettvangsskýrsla hafi verið gerð. Á vettvangi hafi ákærði neitað sök og neitað að undirrita skýrslu lögreglu.

Með bréfi dagsettu 16. maí 2007 var ákærða gefinn kostur á að ljúka málinu með greiðslu sektar í samræmi við heimild í 1. mgr. 115. gr. laga nr. 19/1991 um meðferð opinberra mála. Því sektarboði hafnaði ákærði með svohljóðandi ódagsettu bréfi, sem móttekið var hjá sýslumanninum á Eskifirði 23. maí sl.: “Ég er ekki alveg að ná þessari rukkun. Ef skýrslan er rétt gerð hlítur (svo) að koma fram í henni að sagði manninum að Ég (svo) var með belti. Það hefur ekkert breist. (svo).”

Verður nú rakinn framburður ákærða og vitna fyrir dóminum.

Ákærði kvaðst hafa ekið eftir Búðareyri umræddan dag á leið til tannlæknis þegar hann hefði séð lögreglubifreið standa við gatnamótin. Næst hefði hann tekið eftir lögreglubifreiðinni þegar hann hefði verið stöðvaður með blikkandi ljósum á Mánagötu. Ákærði sagðist hafa þann ávana að setja öryggisbeltið undir olnbogann þegar hann væri við akstur og hvíla handlegginn á handfangi hurðarinnar. Væri það líkleg skýring þess að lögreglumönnunum hefði sýnst hann ekki vera með öryggisbelti í umrætt sinn. Aðspurður sagðist ákærði ekki hafa gefið lögreglu þessar skýringar á vettvangi enda hefði hann ekki verið spurður að einu né neinu og lögreglumennirnir ekki virst hafa áhuga á að heyra hans skýringar. Hann sagðist hins vegar hafa tjáð lögreglunni að hann hefði verið með öryggisbelti. Aðspurður sagðist ákærði halda að hann hefði verið í ljósbláum vinnujakka frá Eimskip þegar hann hefði verið stöðvaður. Þá sagðist hann halda að vel sjáist inn um bílrúður bifreiðarinnar sem hann ók.

N-kk-nf A-kk-nf H-kk-nf lögreglumaður sagðist hafa verið við umferðareftirlit á Reyðarfirði umræddan dag ásamt öðrum lögreglumanni. Hefðu þeir verið með lögreglubifreiðina staðsetta við Fjarðahótel á Reyðarfirði og fylgst með umferð sem komið hefði eftir Búðareyri. Þeir hefðu þá veitt því athygli er ákærði ók framhjá á bifreið sinni án þess að vera með öryggisbelti spennt. Þeir hefðu því veitt bifreiðinni eftirför og gefið ákærða merki um að stöðva bifreiðina á Mánagötu. Sagðist hann hafa haft tal af ákærða og séð að hann var búinn að spenna bílbeltið. Ákærði hefði hins vegar ekki haft það spennt þegar hann ók fram hjá lögreglubifreiðinni á Búðareyri. Hann sagði að ákærði hefði ekið austur og því snúið að lögreglubifreiðinni þegar hann ók fram hjá. Aðeins nokkrir metrar hefðu þá verið á milli bifreiðanna. Þeir hefðu séð mjög vel inn um rúðurnar á bifreið ákærða og enginn vafi væri í sínum huga að ákærði hefði ekki verið með öryggisbeltið spennt þegar hann ók fram hjá þeim. Aðspurður sagði hann að ákærði hefði verið í blárri og grárri vinnuúlpu frá Eimskip í umrætt sinn. Hann sagði að nokkur hundruð metrar væru frá gatnamótunum á Búðareyri og að þeim stað þar sem ákærði hefði verið stöðvaður, en þeir hefðu misst sjónar á ákærða í nokkra stund og ekki séð hann spenna á sig beltið. Aðspurður sagðist hann ekki hafa séð að ákærði væri með beltið undir handleggnum eins og ákærði héldi fram. Hann sagði að ákærði hefði ekki brugðist vel við afskiptum lögreglu og neitað sök. Þá hefði hann neitað að skrifa undir skýrsluna. Hann hefði ekki gefið aðrar skýringar á vettvangi en þær að hann hefði verið með beltið spennt.

Ó-kk-nf J-kk-nf J-kk-nf fyrrverandi héraðslögreglumaður og nú nemi í Lögregluskólanum sagðist hafa verið við umferðareftirlit á Reyðarfirði ásamt lögreglumanninum N-kk-þgf A-kk-þgf. Þeir hefðu stillt sér upp við vestan við Fjarðahótel við Búðareyri og verið norðan við götuna. Aðspurður sagði hann að þeir hefðu lagt bifreiðinni alveg við vegkantinn og snúið bifreiðinni í suður. Hann sagði að þeir hefðu fylgst með umferð um Búðareyri, sérstaklega síma- og bílbeltanotkun ökumanna. Þeir hefðu veitt bifreið ákærða athygli þegar henni hefði verið ekið fram hjá þeim og báðir tekið eftir að ákærði var ekki með öryggisbeltið spennt. Þeir hefðu farið á eftir honum og stöðvað hann í Mánagötu. Hefði ákærði þá verið búinn að spenna á sig beltið. Hann sagði að enginn vafi væri á því að ákærði hefði ekki verið með öryggisbeltið spennt þegar hann ók fram hjá þeim. Hefðu þeir séð það greinilega þegar þeir hefðu horft á eftir ákærða og horft inn um hliðarrúðuna að aftan að hann var ekki með beltið spennt. Sagðist hann hafa séð að beltið var upp við póstinn. Aðspurður sagði hann að ákærði hefði verið í ljósblárri og grárri úlpu frá Eimskip í umrætt sinn. Hann sagði að ákærði hefði þvertekið fyrir að hafa ekki verið með beltið spennt en ekki gefið frekari skýringar á vettvangi.

III.

Niðurstaða.

Framburður ákærða um að hann hafi verið með öryggisbelti bifreiðarinnar spennt en krækt undir olnbogann þegar hann ók fram hjá lögreglubifreiðinni í umrætt sinn þykir ekki trúverðugur enda kom hann fyrst fram við aðalmeðferð málsins. Lögreglumennirnir N-kk-nf A-kk-nf H-kk-nf og Ó-kk-nf J-kk-nf J-kk-nf hafa báðir borið um það hér fyrir dómi með skýrum og greinargóðum hætti að ekki hafi farið á milli mála þegar ákærði ók bifreið sinni eftir Búðareyri og framhjá lögreglubifreiðinni að hann var ekki með öryggisbeltið spennt. Fram hefur komið að umræddan dag var skyggni gott og ber ákærða og vitnum saman um að vel hafi sést inn í bifreiðina í gegnum rúður hennar. Þá hefur fram komið að ákærði ók bifreið sinni austur Búðareyri og sneri því að lögreglubifreiðinni, sem lagt hafði verið við vegkantinn skammt norðan götunnar. Með hliðsjón af öllu framangreindu þykir sannað með trúverðugum framburði áðurgreindra lögreglumannanna að ákærði hafi gerst sekur um háttsemi þá sem honum er gefin að sök í ákæru málsins.

Ákærði hefur ekki áður gerst sekur um refsiverðan verknað.

Refsing ákærða þykir hæfilega ákveðin 10.000 króna sekt, sem greiðist til ríkissjóðs innan fjögurra vikna frá birtingu dómsins, ella sæti ákærði fangelsi í 2 daga.

Enginn sakarkostnaður hefur hlotist af málinu.

R-kvk-nf B-kvk-nf dómstjóri kveður upp dóminn.

Dómsorð:

Ákærði, S-kk-nf E. A-kk-nf, greiði 10.000 krónur í sekt til ríkissjóðs innan fjögurra vikna frá birtingu dómsins en sæti ella fangelsi í 2 daga.

R-kvk-nf B-kvk-nf